Sergius Sobolewski

Sergius Ioannis filius Sobolewski (Russice Сергей Иванович Соболевский, tr. Sergej Ivanovič Sobolevskij; Moscuae natus die 13 [25] Augusti 1864, ibidem mortuus die 6 Maii 1963) fuit philologus classicus Russicus et Sovieticus.

Vita et opera
Sergius Sobolewski, alumnus facultatis historico-philologicae Universitatis Caesareae Moscuensis (ubi fuit Theodori Korsch nonnullorumque aliorum professorum notorum discipulus, studia sua enim anno 1886 complevit), anno 1887 in alma matre sua laborare incepit. Anno 1890 (post defensionem dissertationis De praepositionum usu Aristophaneo pro gradu magistri) privatim docens cathedrae philologiae classicae et anno 1892 (post defensionem dissertationis Syntaxis Aristophaneae capita selecta pro gradu doctoris) professor extraordinarius factus, ab anno 1899 professor ordinarius facultatis historico-philologicae Universitatis Moscuensis fuit, quod officium ad annum 1921 tenuit (facultate anno illo dissoluta). Dein circa decem annos in Instituto scientifico investigatorio historiae, litterarum et linguae favebat operi, anno 1928 socius correspondens Academiae Scientiarum URSS electus. Ab anno 1934 facultatis historicae et ab anno 1942 cathedrae philologiae classicae facultatis philologicae Universitatis Publicae Moscuensis professor, ab anno 1937 etiam in Instituto Litterarum Mundi Academiae Scientiarum URSS laborabat, ubi ab anno 1948 praefectus sectoris litterarum antiquarum (Aevi Classici) fuit.  

Nonnullos libros (praesertim definitivos) de linguis Graeca antiqua et Latina (e.g. de grammatica) scripsit. Certa opera Aesopi, Epicuri, Isocratis, Lysiae, Plutarchi, Terentii et Xenophontis Russice vertit.

Ordine Leniniano (anno 1945) nonnullisque aliis signis laudis Sovieticis ornatus est.

Nexus externi

 Sergius Sobolewski, De praepositionum usu Aristophaneo. Mosquae, 1890. 
 Sergius Sobolewski, Syntaxis Aristophaneae capita selecta. Mosquae, 1891. 
 Pagina de Sergio Sobolewski Encyclopaediae Sovieticae Magnae editionis tertiae 
 Pagina de Sergio Sobolewski ex Annalibus Universitatis Moscuensis 
 Biographia et photographemata nonnulla Sergii Sobolewski 

Categoria:Alumni Universitatis Moscuensis
Categoria:Auctores Latini recentiores
Categoria:Eruditi Unionis Sovieticae
Categoria:Incolae Imperii Russici
Categoria:Interpretes Graeco-Russici
Categoria:Interpretes Latino-Russici
Categoria:Philologi Russiae
Categoria:Professores Universitatis Moscuensis
Categoria:Socii Academiae Scientiarum Russicae